JY LEES NOU Stap vir stap na beste selfie
'n Opname is onder millennials tussen die ouderdom van 16 en 36 gedoen om vas te stel wat hul selfie-gewoontes is. Die deelnemers het gesê hulle neem gemiddeld nege selfies 'n week en bestee dan sowat sewe minute aan 'n selfie om seker te maak dit lyk perfek! Dié opname is gedoen deur die Amerikaanse handelsmerk Luster Premium White, wat tandbleik-produkte vervaardig.
So, hoe kry hulle dit reg? Hiér wys ons jou stap vir stap hoe om jou beste selfie sommer met die eerste probeerslag te neem.
Stap 1: Jou selfie-voorkoms
Die eerste stap na 'n perfekte selfie is 'n foutlose gelaat wat straal, treffende oë en verleidelike lippe.
*Begin jou grimeerroetine met 'n basislaag (primer). Dit vul 'n oneweredige veltekstuur, soos lyntjies en porieë, in sodat jou onderlaag glad en foutloos aanwend.
*Wend daarna 'n onderlaag met 'n douerige- of hoëdefinisie-afwerking aan. Dié formules sorg dat lig in alle rigtings van jou vel af bons, sodat jy fyn lyntjies, plooie en vlekke moeiliker raaksien. Dit laat jou vel vars en natuurlik lyk, veral op foto's.
*Raam jou gesig deur jou wenkbroue in te vul sodat dit voller lyk.
*Kies dan 'n fokuspunt vir jou voorkoms: kombineer 'n helderkleurige lipstiffie met subtiel gegrimeerde oë of laat jou kykers praat met 'n helder oogomlyner of rokerige oogskadu.
Volg Karlien van Jaarsveld se voorbeeld op dié selfie wat sy van haarself gedeel het.
A post shared by Karlien (@karlienvanjaarsveld) on Aug 19, 2015 at 6:50am PDT
Stap 2: Neem jou selfie
Vir raad oor hoe om jou beste selfie te neem, vra maar net vir 'n supermodel! Ons is mal oor dié oulike video van die Amerikaanse modetydskrif W waarin supermodelle soos Karlie Kloss, Rosie Huntington-Whiteley en Alessandra Ambrosio hul selfie-neem-geheime deel.
Jou slimfoon se kameralens kan veral vroue bo 40 jaar tot sewe jaar ouer laat lyk, berig die Britse koerant The Telegraph. Weens die wye hoek van jou slimfoon se kameralens kan die middel van jou gesig, soos jou neus en oë, groter lyk as wat dit werklik is, terwyl dit jou wange en mond meer ingesonke kan laat lyk. Daarby lyk die vel op jou nek en ken meer plooierig omdat die meeste van ons die slimfoon laer as ons gesig hou wanneer ons 'n selfie neem.
Gelukkig is daar 'n eenvoudige plan wat jy kan maak om jou kameralens te flous ...
Hou bloot jou slimfoon altyd teen 'n hoek effens bo jou gesig wanneer jy 'n selfie neem. Dit gee meer definisie aan jou nek en ken, en laat die volume in jou gesig meer eweredig voorkom. Jou gesig lyk dan meer gebalanseerd en jeugdig.
Al ooit gewonder wat die selfie-konigin Kim Kardashian se geheim is? Die realiteitster het al op haar webtuiste verklap dat haar slimfoon 'n spesiale omhulsel het wat reg rondom die voorkant van haar slimfoon 'n warm wit lig skyn. Só is haar gesig altyd perfek belig vir haar selfies.
Selfies about to be LIT! ??Today on my app I talk about the perfect selfie lighting! The secret to my selfies Lumee.com #LumeeCollab
Toe Kim verlede jaar saam met die Amerikaanse presidentskandidaat Hillary Clinton 'n selfie geneem het, was Hillary baie beïndruk met dié slimfoon-omhulsel. Sy het later aan TV-aanbieder Ellen DeGeneres op haar geselsprogram vertel dis die beste wat sy nóg op 'n selfie gelyk het!
Stap 3: Deel jou selfie
Agter elke goeie selfie is 'n uitstekende foto-redigeringsapp!
Vir vinnige en moeitelose redigering is Instagram se filters die maklikste. 'n Studie deur navorsers van Yahoo Labs en die Georgia Institute of Technology in Atlanta,VSA, het gevind dat Instagram-foto's met 'n filter wat die foto "warmer" laat lyk meer gewild is as dié met filters wat meer koue lig bevat. Helder, goed beligte foto's met 'n groter kleurkontras was ook aansienlik gewilder as foto's wat donker, vaal en uitgewas lyk. Probeer dié Instagram-filters: Mayfair, Rise, Valencia, Hefe en Nashville Vermy eerder dié Instagram-filters: Amaro, Hudson en Walden.